Lewensverwagting in SA daal skerp weens Covid-19Argieffoto (Foto: USA-Reiseblogger, Pixabay) Lewensverwagting in Suid-Afrika het met ŉ paar jaar gedaal as gevolg van die Covid-19-pandemie, het Statistieke Suid-Afrika Maandag gesê. Suid-Afrika is die land in Afrika wat die swaarste deur Covid-19 getref is met nagenoeg 2,3 miljoen infeksies waarvan 66 859 sterftes aangemeld is. Diego Iturralde, hoofdirekteur van demografie en bevolkingstatistiek, het gesê die lewensverwagting vir mans het van 62,4 jaar in 2020 gedaal tot 59,3 jaar in 2021. Vir vroue het dit van 68,4 jaar in 2020 gedaal tot 64,6 jaar. SSA waarsku dat die statistiek nie ŉ vooruitskatting is van individuele lewensverwagting nie, maar slegs ŉ instrument wat vir gesondheidsbeleid gebruik word en dit wys in hierdie geval slegs op die las van die pandemie. Die bevolking word na raming op 60,14 miljoen mense bepaal. “Daar was ŉ beduidende toename in sterftes in 2021, ongeveer 34%, en dit het tot die daling in lewensverwagting gelei,” het Iturralde bygevoeg. Vir meer inligting kan die volledige verslag hier afgelaai word.